DA Den Europæiske Unions Tidende C 278/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 278/07)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»JIHOČESKÁ NIVA«

EF-nr.: CZ/PGI/005/0405/20.10.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6-Bubeneč Tlf. (420) 220 383 111 Fax (420) 224 324 718 E-mail: posta@upv.cz

2. Sammenslutning:

Navn: MADETA a.s. Adresse: Rudolfovská 246/83 CZ-37050 České Budějovice Tlf. (420) 389 136 111 Fax (420) 387 411 944 E-mail: info@madeta.cz





Produktionssted: MADETA a.s., závod Český Krumlov, Česká republika Tlf. (420) 380 779 111 Fax (420) 380 711 485 Sammensætning: Producenter/forarbejdningsvirksomheder (X) Andre ( )

Der er tale om en undtagelse fra artikel 5, stk. 1, i forordning (EF) nr. 510/2006, da der kun er én producent i regionen. Betingelserne i artikel 2 i Kommissionens forordning (EF) nr. 1898/2006 er opfyldt.

3. Produktets art:

Klasse: 1.3 Ost.

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Jihočeská Niva«

4.2. Beskrivelse: Basisråvaren anvendt til fremstillingen af denne naturlige ost med skimmel er komælk, der er forarbejdet på et mejeri. Osten er udelukkende fremstillet af mælk fra det afgrænsede område.

Ydre udseende: Osten er hjulformet med en diameter på 180-200 mm og en højde på ca. 10 cm (vægt ca. 2,8 kg); mærkerne i skorpen efter vask eller skrabning, den blågrønne skimmel, der vokser i hele osten, og den delvis voksede overflade er ikke tegn på mangler ved osten. Ostens overflade kan være cremefarvet til lysebrun.

Indre udseende: Ostens indre er creme- til smørfarvet med regelmæssig grøn til blågrøn marmorering af skimmelvækst i osten og genkendelige mærker efter prikning.

Ostens konsistens: Mild, smuldrende, jævnt modnet; tilstedeværelse af fremmed skimmel ikke tilladt.

Smag, aroma: Salt, skarp, aromatisk, skarp afslutning, karakteristisk for den kultiverede skimmelsvamp Penicillium roqueforti.

Produktets form ved markedsføringen: Ud over ovennævnte hjulform med en vægt på ca. 2,8 kg markedsføres osten også i halvcirkelform (vægt ca. 1,2 kg) og i portioner, der vejer 115 eller 220 g.

Fysiske/kemiske krav:

Tørstofindhold: 52 %

— tilladt negativ afvigelse i tørstofindholdet: – 1

— positive afvigelser i tørstofindholdet er ikke en mangel

Fedtindhold i tørstoffet: 50 %

— tilladte værdier for fedtindhold i tørstoffet: 50 % til < 55 %

Saltindhold: 3-5,5 %

Mikrobiologiske egenskaber: Osten indeholder kulturer af skimmelsvampearten Penicillium roqueforti PY eller PV, CB eller PR1 (op til PR4). Med hensyn til mikrobiologiske krav opfylder osten desuden standardkriterierne for fødevaresikkerhed og fremstillingshygiejne.

Emballage: Emballagen er ren og intakt, dækker hele overfladen og er korrekt mærket.

4.3. Geografisk område: Det geografiske område er regionen Sydbøhmen, hvis grænser er fastlagt ved lov nr. 36/1960 Sml. om den territoriale inddeling af staten, som ændret.

4.4. Bevis for oprindelse: Ud over standardtestene kontrolleres hver enkelt mælkebeholder også for at sikre, at den ikke indeholder rester af inhibitorer. De enkelte partier mærkes under hele modnings- og emballeringsprocessen. Hvert parti testes på laboratorier under hele processen — fra mælken og til den distributionsklare ost (dvs. interoprationel og afsluttende kontrol). Der føres register over alle de test, der gennemføres.

Der føres et centralt register over mælkeleverandører og køberne af færdigvarerne.

Alle råvarer, der indgår i fremstillingsprocessen, skal være i overensstemmelse med specifikationen fra den relevante producent (leverandør); disse specifikationer skal løbende ajourføres. Råvareleverandørerne skal over for producenten skriftligt erklære, at råvarerne ikke indeholder genetisk modificerede organismer, og oplyse om indholdet af allergener.

Den anvendte emballage er specificeret som egnet til at komme i kontakt med fødevarer.

Fremstilling af Jihočeská Niva-blåskimmelost reguleres ved hjælp af HACCP-systemet og er underlagt det kontrolsystem, der er fastlagt i retningslinjerne for god hygiejnepraksis; der føres register over alle de test, der gennemføres (laboratorieprotokoller, tekniske rapporter, elektroniske laboratoriesystemrapporter og testrapporter).

Slutproduktet skal opfylde de relevante hygiejnebestemmelser.

Alle produktionsaktiviteter og overensstemmelsen med specifikationerne kontrolleres løbende af kontrolmyndigheden, som er Krajská veterinární správa (den regionale veterinærmyndigheder) for Sydbøhmen.

Ud over andre data findes der på pakken oplysninger om producenten, dvs. virksomhedens navn og adresse.

4.5. Produktionsmetode: Mejeriforarbejdet mælk med et fedtindhold på 3,45 % hældes i maskiner til ostefremstilling, og der tilsættes almindeligt anvendte kulturer, som sikrer en god syrning af osten under hele fremstillings- og modningsprocessen. Det er kulturer af skimmelsvampearten Penicillium roqueforti, som har været anvendt i årtier, der giver Jihočeská Nivas den karakteristiske smag (jf. afsnit 4.2) (som regel er stammen af denne kultur til rådighed for fødevareindustrien). Efter at osteløben er tilsat og mælken koaguleret, lægges de ostekorn, der fremkommer, i hjulformede forme. Vallen aftappes, og ved en bestemt temperatur udvikles der en kultur af mikroflora. Saltning af osten foregår i to faser: først i en saltlage og dernæst ved gnidning med store saltkorn. Tidligere blev ostene kun lagret i naturlige modningskældre, der var hugget ud i kalkklipper. Som følge af en stigende produktion blev der i 2005 bygget klimatiserede modningskældre med temperatur- og fugtighedskontrol. Ostene modner i disse kældre i mindst fire uger. Den modne osts overflade vaskes eller skrabes, hvorefter den pakkes i aluminiumsfolie eller en speciel iltgennemtrængelig indpakning. En del af produktionen deles op i mindre portioner og pakkes i plastikbokse dækket med en plastfolie med påtryk. Pakningen skal være intakt, ren og korrekt mærket.

Ostens bioteknologiske egenskaber kræver, at den pakkes direkte på produktionsanlægget. Dette er også nødvendigt for at sikre, at kvalitet, hygiejne og renlighed er i orden, og for at undgå, at osten forveksles med ost fra en anden region — sidst men ikke mindst er det også med til at sikre en bedre sporbarhed.

4.6. Tilknytning: Jihočeská Niva-blåskimmelost er blevet fremstillet på produktionsstedet i Český Krumlov efter samme metode siden 1951. Osten har navn efter Šumavas enge og græsmarker, hvor den vigtigste råvare kommer fra, nemlig komælk, der leveres til produktionsstedet i Český Krumlov fra Sydbøhmen, navnlig fra foden af Šumava-bjergene. Mælken er fra et af de mindst forurenede områder. Græsmarkerne ligger i de beskyttede områder Novohradské Hory, Blanský les og Šumava, og områdets enestående flora indvirker positivt på mælkens smag.

På disse marker vokser en lang række forskellige planter, der er typiske for regionen. Kortstilkede planter (katteskæg, svingel osv.) med stor sortsmangfoldighed er karakteristiske sammen visse sjældne sorter, der er typiske for området. En særlig endemisk plante er Phyteuma nigrum. Af andre specielle plantearter kan nævnes Gentiana pannonica, Ligusticum mutellina, Arnica montana, Gentianella praecox subsp. Bohemica, visse typer jordorkidéer mv.

Dette varierede og kuperede terræn er kendetegnet ved et meget rent miljø, navnlig regionen Český Krumlov og foden af Šumava-bjergene (blev i 1990 udpeget til UNESCO-biosfærereservat). Som bevis på Sydbøhmens meget værdifulde naturmiljø er der udpeget en lang række officielt beskyttede landskaber, hvoraf to er beskyttede af UNESCO.

De lokale folks erfaringer med fremstilling af denne blåskimmelost er gået i arv fra generation til generation og har naturligvis også haft stor betydning for Jihočeská Nivas kvalitet og egenskaber.

Jihočeská Niva-blåskimmelost er meget værdsat på det tjekkiske marked både af den almindelige befolkning og af fagfolk fra mejeribranchen. Jihočeská Niva har i årenes løbt modtaget mange priser på landsdækkende udstillinger (bedømt af en fagjury):

1999 — andenplads

2000 — andenplads

2002 — tredjeplads

2004 — tredjeplads

2005 — førsteplads

2007 — førsteplads

Jihočeská Niva bedømmes også meget positivt af lægfolk.

Omsætningen viser, at Jihočeská Niva ligeledes er populær blandt forbrugerne. Ifølge tal fra producenten har der ikke været nogen nedgang i salget:

2003 — 2 341 884 kg

2004 — 2 256 793 kg

2005 — 2 386 668 kg

2006 — 2 568 764 kg

Disse tal viser, at produktet har en stabil popularitet i hele Tjekkiet.

Det ses også af, at Jihočeská Niva præsenteres som et af de typiske lokale produkter i en kort reklamefilm for Sydbøhmen.

4.7. Kontrolorgan:

Navn: Krajská veterinární správa pro Jihočeský kraj Adresse: Inspektorát Český Krumlov Domoradice 126 CZ-381 25 Český Krumlov Tlf. (420) 380 711 333, (420) 380 711 941 Fax (420) 380 711 759 E-mail: insp.cesky-krumlov.kvsc@svscr.cz

4.8. Mærkning: —

(1) EUT L 93 af 31.3.2006, s. 12.